b'\n_START_ARTICLE_\nLombardas\n_START_SECTION_\nTermino kilm\xc4\x97\n_START_PARAGRAPH_\n\xc5\xbdodis lombardas yra kil\xc4\x99s nuo \xc5\xa1iaur\xc4\x97s Italijos regiono Lombardijos, kurioje pirkliai jau viduram\xc5\xbeiais skolindavo pinigus, pasilikdami verting\xc4\x85 daikt\xc4\x85 kaip saugumo garant\xc4\x85, kad pinigai bus gr\xc4\x85\xc5\xbeinti. Ma\xc5\xbedaug XV a. i\xc5\xa1eiviai i\xc5\xa1 Lombardijos (vadinami lombardais) Pranc\xc5\xabzijoje prad\xc4\x97jo steigti su bankais konkuruojan\xc4\x8dias skolinimo \xc4\xafstaigas, kurias vietos gyventojai pramin\xc4\x97 "lombardo namais" (pranc\xc5\xabzi\xc5\xa1kai "maison de lombard"), kol ilgainiui pavadinimas sutrumpintas iki "lombardo"._NEWLINE_Dabartiniame lombarde da\xc5\xbenai b\xc5\xabna ir ma\xc5\xbea parduotuv\xc4\x97l\xc4\x97, parduodanti skolinink\xc5\xb3 atgal nebei\xc5\xa1sipirktus u\xc5\xbestatytus daiktus: nuo juvelyrikos iki elektrini\xc5\xb3 gr\xc4\x85\xc5\xbet\xc5\xb3, gitar\xc5\xb3, d\xc5\xbeins\xc5\xb3, palydovini\xc5\xb3 anten\xc5\xb3 ar kompiuteri\xc5\xb3.\n_START_SECTION_\nLombardo suteikiamo kredito dydis\n_START_PARAGRAPH_\nLombardas suteikia kredit\xc4\x85, kuris paprastai b\xc5\xabna ma\xc5\xbeesnis negu u\xc5\xbestato vert\xc4\x97 - besiskolinantis asmuo gauna procentin\xc4\x99 dal\xc4\xaf nuo u\xc5\xbestatyto daikto kainos. Kaina ir procentin\xc4\x97 paskolos dalis yra lombardo ir besiskolinan\xc4\x8dio asmens susitarimo reikalas. U\xc5\xbesienyje istori\xc5\xa1kai nusistov\xc4\x97jo tokia praktika, kad lombardas da\xc5\xbeniausiai duoda paskol\xc4\x85, kurios dydis sudaro 25-50 proc. nuo u\xc5\xbestatomo daikto dabartin\xc4\x97s kainos rinkoje.\n_START_SECTION_\nLombardinio kredito trukm\xc4\x97\n_START_PARAGRAPH_\nLietuvoje paprastai lombardas kredit\xc4\x85 suteikia vienam m\xc4\x97nesiui, kuriam pasibaigus, palieka dar kelias dienas skolai gr\xc4\x85\xc5\xbeinti. Jei skolininkas negr\xc4\x85\xc5\xbeina paskolint\xc5\xb3 pinig\xc5\xb3, lombardas parduoda u\xc5\xbestatyt\xc4\x85 verting\xc4\x85 daikt\xc4\x85 ir tokiu b\xc5\xabdu susigr\xc4\x85\xc5\xbeina paskolintus pinigus. \xc5\xbdinodami tai, kai kurie \xc5\xbemon\xc4\x97s u\xc5\xbeuot varg\xc4\x99 pardavin\xc4\x97dami savo laikrod\xc4\xaf, telefon\xc4\x85, kompiuter\xc4\xaf, kit\xc4\x85 asmenin\xc4\xaf daikt\xc4\x85 ar net automobil\xc4\xaf, u\xc5\xbestato j\xc4\xaf lombarde, neketindami atgal i\xc5\xa1sipirkti._NEWLINE_U\xc5\xbesienyje pasitaiko ir ilgesni\xc5\xb3 paskolos termin\xc5\xb3, ta\xc4\x8diau kuo ilgiau paskola negr\xc4\x85\xc5\xbeinama, tuo didesn\xc4\x97s pal\xc5\xabkanos.\n_START_SECTION_\nLietuvoje\n_START_PARAGRAPH_\n1889 m. prad\xc4\x97jo veikti pirmasis lombardas Vilniuje, 1924 m. \xe2\x80\x93 Kaune. Kauno lombardas teik\xc4\x97 paskolas iki 3000 Lt, saugojo \xc4\xafvairius daiktus, priimin\xc4\x97jo ind\xc4\x97lius. 1964 m. \xc4\xafsteigtas pirmasis Klaip\xc4\x97dos lombardas._NEWLINE_Sovietin\xc4\x97s okupacijos metais veik\xc4\x97 valstybiniai lombardai (da\xc5\xbenai prie buitinio aptarnavimo kombinat\xc5\xb3), kurie b\xc5\xabdavo ir \xe2\x80\x9ejuodosios rinkos\xe2\x80\x9c zonos, kur po prekystaliu cirkuliavo deficitin\xc4\x97s prek\xc4\x97s._NEWLINE_\xc5\xa0iuo metu Vilniuje veikia apie 30-40 lombard\xc5\xb3, vienas net vis\xc4\x85 par\xc4\x85 ("Lombas" prie Kalvarij\xc5\xb3 turgaus).\n_START_SECTION_\nSpecializacijos\n_START_PARAGRAPH_\nDid\xc5\xbeiausiuose pasaulio miestuose veikia ir specializuoti lombardai, kurie, pvz., u\xc5\xbestatu priima tik automobilius, tik laikrod\xc5\xbeius, tik antikvariat\xc4\x85 ar kitas vienos r\xc5\xab\xc5\xa1ies prekes.'